ໃນຕອນແລງຂອງວັນທິ 19 ສິງຫາ 2016 ທີ່ຜ່ານມາເວລາ 1:00 ນາທີ ຄະນະຮາກຖານພັກພະແນກ ໄປສະນີ, ໂທລະຄົມມະນາຄົມ ແລະ ການສື່ສານແຂວງຄຳມ່ວນ ໄດ້ຈັດ ພິທີເຊື່ອມຊຶມເອກະສານ ທີ່ຕິດພັນກັບວຽກງານກວດກາ-ຕີລາຄາຈັດແບ່ງປະເພດຄຸນນະພາບການຈັດຕັ້ງພັກ ແລະ ສະມາຊິກພັກຂອງຮາກຖານພັກໃນຂົງເຂດຂະແໜງການໄປສະນີ, ໂທລະຄົມມະນາຄົມ ແລະ ການສື່ສານຂື້ນຢ່າງເປັນທາງການ ຢູ່ທີ່ຫ້ອງປະຊຸມບໍລິສັດ ລັດວິສາຫະກິດລາວໂທລະຄົມ ສາຂາແຂວງຄຳມ່ວນ
ໂດຍການເປັນປະທານຂອງ ສະຫາຍ ໄທຍະພອນ ສິງທອງ ເລຂາຄະນະພັກຮາກຖານ, ຫົວໜ້າພະແນກ ປທສ ແຂວງ, ໂດຍເປັນກຽດເຂົ້າຮ່ວມຂອງ ສະຫາຍ ແກ້ວ ວົງພະຈັນ ຮອງຫົວໜ້າປະທານກວດກາພັກ-ລັດແຂວງ, ສະຫາຍ ດຣ ອຸນຫຼ້າ ຜາລີວົງ ຮອງຫົວໜ້າຄະນະຈັດຕັ້ງແຂວງ, ສະຫາຍ ອຸດອນ ສຸດທິລາດ ຮອງຫົວໜ້າຄະນະໂຄສະນາອົບຮົມແຂວງ, ບັນດາສະຫາຍໃນຄະນະພັກຮາກຖານ, ເລຂາຮອງເລຂາໜ່ວຍພັກພ້ອມດ້ວຍບັນດາສະຫາຍສະມາຊິກພັກສົມບູນ ແລະ ສຳຮອງ 3 ໜ່ວຍພັກທີ່ຂື້ນກັບຮາກຖານພັກພະແນກ ປທສ ເຂົ້າຮ່ວມທັງໝົດ 49 ສະຫາຍ, ຍິງ 18 ສະຫາຍ.
ກອງປະຊຸມໄດ້ດໍາເນີນໄປດ້ວຍບັນຍາກາດທີ່ມີຄວາມໝາຍຄວາມສໍາຄັນ ມີເນື້ອໃນໜັກແໜ້ນຄົບຖວ້ນ, ມີຜົນສໍາເລັດສູງ ຕາມຈຸດປະສົງເປົ້າທີ່ວາງໄວ້. ບັນດາສະຫາຍທີ່ເຂົ້າຮວ່ມກອງປະຊຸມຍັງໄດ້ຮັບຟັງການນໍາສະເໜີບັນດາເອກະສານຕ່າງໆເຊັ່ນ:ແຈ້ງການເພີ້ມເຕີມຂອງຄະນະຈັດຕັ້ງແຂວງ ເລກທີ 238/ຄຈຂ.ຄມ; ວ່າດ້ວຍການກວດກາ, ຕີລາຄາແບ່ງປະເພດຄຸນນະພາບການຈັດຕັ້ງພັກ, ສະມາຊິກພັກ ,ເອກະສານປັບປຸງຄຸນທາດການເມືອງ, ຄຸນສົມບັດສິນທຳປະຕິວັດ, ຂໍ້ກໍານົດຂອງກົມການເມືອງສູນກາງພັກ ເລກທີ 02/ກມສພ; ວ່າດ້ວຍລະບອບ ການກວດກາຕີລາຄາແບ່ງປະເພດສະມາຊິພັກ,ຂໍ້ຫ້າມສຳລັບສະມາຊິກພັກ.
ກອງປະຊຸມຍັງໄດ້ຮັບຟັງການໂອ້ລົມຂອງຄະນະປະທານເຊິ່ງທ່ານໄດ້ເໜັ້ນໜັກ ແລະ ແນະນໍາເພີ້ມເຕີມກ່ຽວກັບຂັ້ນຕອນ,ວິທີການຕີລາຄາຈັດແບ່ງປະເພດຂອງຮາກຖານພັກ, ໜ່ວຍພັກ ແລະ ສະມາຊິກພັກເພື່ອໃຫ້ຖືກຕ້ອງ ແລະ ຄົບຖ້ວນຕາມມາດຖານເງື່ອນໄຂທີ່ວາງໄວ້ ໃນການກໍ່ສ້າງ ແລະ ປັບປຸງການຈັດຕັ້ງພັກ, ປັບປຸງແບບແຜນການນໍາພາຂອງຄະນະພັກຕະຫຼອດຮອດສະມາຊິກພັກທຸກໆສະຫາຍພາຍໃນຂົງເຂດຂະແໜງການໄປສະນີ, ໂທລະຄົມມະນາຄົມ ແລະ ການສື່ສານຂອງພວກເຮົາ ໃຫ້ມີຄວາມເຂັ້ມແຂງ ແລະ ຂະຫຍາຍຕົວຢ່າງບໍ່ຢຸດຢັ້ງ.
ກອງປະຊຸມດໍາເນີນມາເປັນເວລາເຄິ່ງວັນ ແລະ ໄດ້ຮັບຜົນສໍາເລັດລົງຢ່າງສະຈົບງາມ.